Δημοσίευση αιτήσεως καταχωρήσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 291/02)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: -

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales. Dirección General de Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación de España

Διεύθυνση: Infanta Isabel, 1, E-28071 Madrid

Τηλέφωνο: (34) 913 47 53 94

Φαξ: (34) 913 47 54 10.

2. Αιτούσα ομάδα 2.1. Ονομασία: Juan Castaño Salgado

Mario Díaz Moreno

Félix Lázaro Ronco

José María Ordiales Chaparro

Andrés Pérez González

José Alvarez Rocha

Queserías Pérez Andrada SL

Quesos del Casar SL

Explotación La Jarilla - C.B. Hnos. Regalado

Nuestra Señora del Prado SCL

Francisco Roncero Molano

2.2. Διεύθυνση: Barriada de la Diputación s/n, E-10190 Casar de Cáceres, Cáceres

Τηλ. και φαξ: (34) 927 29 00 08

2.3. Σύνθεση: παραγωγός/μεταποιητής: (x) άλλος: ( )

3. Τύπος του προϊόντος: Κατηγορία 1.3 Τυριά.

4. Περιγραφή των προδιαγραφών (σύνοψη του άρθρου 4 παράγραφος 2)

4.1. Ονομασία: "Torta del Casar".

4.2. Περιγραφή: Η Torta del Casar είναι ένα τυρί που παρασκευάζεται από νωπό πρόβειο γάλα που προέρχεται από τις φυλές merino και entrefino, η πήξη του οποίου επιτυγχάνεται με φυτική πυτία που προέρχεται από την αγριαγκινάρα Cynara cardunculus και η ωρίμανση του οποίου διαρκεί τουλάχιστον 60 ημέρες. Παρουσιάζει τα εξής χαρακτηριστικά:

α) Φυσικά χαρακτηριστικά:

- κυλινδρικό σχήμα,

- Διαστάσεις:

i) ύψος: 5-7 cm· διάμετρος: 11-13 cm· βάρος: 0,500-0,700 χγρ,

ii) ύψος: 5-7 cm· διάμετρος: 14-17 cm· βάρος: 0,900-1,100 χγρ.

β) Φυσικο-χημικά χαρακτηριστικά:

- λιπαρή ουσία σε ξηρό υπόλειμμα: τουλάχιστον 50 %,

- ξηρό υπόλειμμα: τουλάχιστον 50 %,

- pH: τουλάχιστον 5,2-κατ' ανώτατο όριο 5,9,

- χλωριούχο νάτριο (NaCl): κατ' ανώτατο όριο 3 %.

γ) Οργανοληπτικά χαρακτηριστικά:

Ημίσκληρη κρούστα, χρώματος κιτρίνου έως ώχρας, με μαλακή έως επαλείψιμη μάζα, κίτρινου έως υποκίτρινου χρώματος. Σαφής τομή, αλλά μαλακή και κρεμώδης, που μπορεί να παρουσιάζει μικρές οπές κατανεμημένες στη φέτα. Έντονη οσμή και ανεπτυγμένη γεύση, η οποία είναι ελαφρώς πικρή, πράγμα που οφείλεται στη χρήση της φυτικής πυτίας.

4.3. Γεωγραφική περιοχή: Η γεωγραφική περιοχή, τόσο της παραγωγής γάλακτος όσο και της παρασκευής της Torta del Casar, βρίσκεται στην επαρχία Cáceres που αποτελεί μέρος της αυτόνομης κοινότητας της Extremadura (Ισπανία)· περιλαμβάνει 36 κοινότητες των περιοχών Los Llanos de Cáceres, Sierra de Fuentes και Montánchez.

4.4. Ιστορικό [δυνατότητα ελέγχου της προέλευσης]: Η παραγωγή γάλακτος που προορίζεται για την παρασκευή της Torta del Casar και η παρασκευή αυτή καθεαυτή εξασφαλίζονται από τους παραγωγούς που είναι καταχωρημένοι στα βιβλία των κτηνοτρόφων, των κέντρων συλλογής γάλακτος και των τυροκομικών βιομηχανιών, σύμφωνα με τις διατάξεις του εγχειριδίου ποιότητας και του εγχειριδίου διαδικασιών.

Η τελική εξασφάλιση της ποιότητας του προστατευόμενου προϊόντος, που περιέρχεται στον καταναλωτή, ελέγχεται μέσω κατάλληλων αναλύσεων, οι οποίες εγγυώνται ότι το τυρί που φέρει τις αριθμημένες συμπληρωματικές ετικέτες που εκδίδονται από το Consejo Regulador στις τυροκομικές επιχειρήσεις, αφού έχει λάβει το πιστοποιητικό καταχώρησης, ανταποκρίνεται πλήρως στο πρότυπο που καθορίζεται από τον κανονισμό. Τα συστήματα δειγματοληψίας και ανάλυσης περιγράφονται στα εγχειρίδια ποιότητας και διαδικασιών.

4.5. Μέθοδος παραγωγής: Το υφιστάμενο ζωικό κεφάλαιο, το οποίο προέρχεται από τις φυλές merino και entrefino και υφίσταται άμελξη, αριθμεί περίπου 20000 κεφαλές και αντιπροσωπεύει παραγωγή, η οποία εκτιμάται σε 1,5 εκατ. λίτρα κατ' έτος. Το σύστημα εκμετάλλευσης των κοπαδιών προβάτων είναι:

- εκτατικό και ημι-εκτατικό,

- η συμπληρωματική διατροφή ελέγχεται από το Consejo Regulador.

Διαδικασία παραγωγής της Torta del Casar:

- πήξη του γάλακτος με φυτική πυτία μεταξύ 28 και 32 °C, επί 50 έως 80 λεπτά,

- διαίρεση του τυροπήγματος προκειμένου να δημιουργηθούν λεπτοί κόκκοι του τύπου κόκκων ρυζιού,

- καλούπωμα με την τοποθέτηση της πυτίας σε κυλινδρικές φόρμες που αντιστοιχούν στις διαστάσεις που αναφέρονται στις προδιαγραφές του τυριού,

- πίεση μεταξύ 1 και 2,5 χγρ./cm2, επί 3-8 ώρες,

- αλάτισμα που μπορεί να είναι υγρό ή ξηρό, χρησιμοποιώντας αποκλειστικά χλωριούχο νάτριο,

- ωρίμανση που πρέπει να διαρκέσει τουλάχιστον 60 ημέρες και να πραγματοποιείται σε θερμοκρασία μεταξύ 4 ° και 12 °C και με ποσοστό σχετικής υγρασίας μεταξύ 75 και 90 %.

4.6. Δεσμός 4.6.1. Ιστορικό

Η γεωγραφική περιοχή συνδέεται από παλιά με τις μεθόδους διαχείμανσης και βοσκής. Τα μονοπάτια έχουν υποστεί αλλεπάλληλες μεταβολές μέχρι την οριστική τους διευθέτηση ως δρόμων υποχρεωτικής διέλευσης για τα κοπάδια, βάσει των προδιαγραφών που εξέδωσε το συμβούλιο Honrado Concejo de la Mesta το 1273.

Η παρουσία εγκατεστημένων κοπαδιών διαπιστώνεται ήδη από το 1291, όταν με βασιλικό προνόμιο, ο βασιλιάς Sancho IV παραχώρησε στην τοποθεσία El Casar γαίες που βρίσκονταν γύρω από το χωριό, όπου οι κτηνοτρόφοι μπορούσαν να αφήνουν τα κοπάδια τους να βόσκουν ελεύθερα.

Γνωρίζουμε επίσης ότι την εποχή εκείνη η Torta del Casar χρησιμοποιείτο ήδη ως νόμισμα για τις συναλλαγές, μολονότι η ύπαρξη του πρόβειου τυριού του El Casar de Cáceres αναφέρεται για πρώτη φορά μόλις το 1791 στα Interrogatorios de la Real Audiencia.

4.6.2. Φυσικό περιβάλλον

Η ζώνη παραγωγής εκτείνεται προς βορρά της Sierra de San Pedro, και οριοθετείται από την επαρχία του Badajoz, τον ποταμό Almonte προς ανατολάς και τον Τάγο προς βορρά. Η γεωγραφική περιοχή δημιουργεί μία στεπική πεδιάδα, η οποία τέμνεται από τα βορειοδυτικά προς τα νοτιοανατολικά από την οροσειρά Sierra de Fuentes. Αποτελείται από αμμώδη, ελάχιστα γόνιμα και ελάχιστα παχιά εδάφη με συχνές εμφανίσεις βράχων.

Το κλίμα είναι ηπειρωτικό με μακριά και θερμά καλοκαίρια και σύντομους και ήπιους χειμώνες. Το ύψος βροχοπτώσεων περιλαμβάνεται μεταξύ 300 και 500 ml κατ' έτος. Η χλωρίδα αποτελείται κατά κανόνα από ποώδη φυτά τα οποία έχουν μεγάλη θρεπτική αξία, αλλά είναι λίγο ανεπτυγμένα. Συναντώνται επίσης υπολείμματα θαμνώδους και δενδρώδους βλάστησης του τύπου quercus.

4.7. Δομή του ελέγχου Ονομασία: Consejo Regulador de la Denominación de Origen (DOP) "Torta del Casar"

Διεύθυνση: Avenida de la Constitución, 13, E-10190 Casar de Cáceres.

Τηλ.: (34) 927 29 07 13

Φαξ: (34) 927 29 16 54

Ηλεκτρονική διεύθυνση: tortadelcasar@airtel.net

Το Consejo Regulador της ονομασίας προέλευσης (ΠΟΠ) ανταποκρίνεται στο πρότυπο UNE-EN 45011.

4.8. Σήμανση: Οι ετικέτες, οι συμπληρωματικές ετικέτες ή/και τα άλλα μέσα αναγνώρισης των προϊόντων που τυγχάνουν της ονομασίας πρέπει να φέρουν το όνομα και το λογότυπο της προστατευόμενης ονομασίας προέλευσης "Torta del Casar", καθώς και όλες τις ενδείξεις που αναφέρονται στην ισχύουσα στο σχετικό τομέα της νομοθεσία.

4.9. Εθνικές απαιτήσεις - Νόμος αριθ. 25/1970, της 2ας Δεκεμβρίου, σχετικά με το καθεστώς της αμπέλου, του οίνου και των αλκοολούχων ποτών, και διάταγμα αριθ. 835/1972, της 23ης Mαρτίου 1972, κανονισμού εφαρμογής του νόμου αριθ. 25/1970.

- Διάταγμα, της 25ης Ιανουαρίου 1994, για τον προσδιορισμό της αντιστοιχίας μεταξύ της ισπανικής νομοθεσίας και του κανονισμού (ΕΟΚ) αριθ. 2081/92, όσον αφορά τις ονομασίες προέλευσης και τις γεωγραφικές ενδείξεις των γεωργικών προϊόντων και των τροφίμων.

- Βασιλικό διάταγμα αριθ. 1643/1999, της 22ας Οκτωβρίου 1999, για τη ρύθμιση της διαδικασίας υποβολής των αιτήσεων εγγραφής στο κοινοτικό μητρώο προστατευομένων ονομασιών προέλευσης και προστατευομένων γεωγραφικών ενδείξεων.

Αριθ. ΕΚ: ES/00213/2001.10.26.

Hμερομηνία παραλαβής του πλήρους φακέλου: 26 Oκτωβρίου 2001.